Precizări cu privire la procesul de obținere online a abonamentelor STB cu reducere/ gratuite pentru studenții Universității din București
Recent, Societatea de Transport București (STB) a anunțat că, prin intermediul aplicației YOUth TB, studenții tuturor facultăților din București își pot genera abonamente pentru serviciile oferite de operatorul de transport.
Astfel, conform anunțului STB, studenții nu mai au nevoie de legitimație de student și nici de cardurile pe care funcționarii de la ghișeele STB le eliberau, pentru a putea circula cu reducere de 50% pe tramvaie, autobuze și troleibuze, precum și pe liniile preorășenești din zona metropolitană București-Ilfov. Procesul de generare a abonamentelor se poate realiza acum online, pe baza verificării datelor disponibile în Registrul Matricol Unic.
Precizăm că, pentru moment, facilitatea este disponibilă tuturor studenților Universității din București, cu excepția celor înmatriculați în anul I în anul universitar 2022-2023, licență și masterat. Acest lucru se datorează faptului că studenții înmatriculați în anul I nu au fost încă adăugați în baza de date a Registrului Matricol Unic al Ministerului Educației.
[bookmark: _GoBack]Până la finalizarea acestui proces, studenții care sunt înmatriculați în anul I în anul universitar 2022-2023 pot obține abonamente STB cu reducere/ gratuite prin prezentarea legitimației de student la oricare dintre Punctele de Emitere și Reîncărcare carduri STB din București. Legitimațiile de student pot fi ridicate de la secretariatele celor 19 facultăți ale Universității din București, aflate în permanent dialog cu studenții. 
Imediat ce procesul de adăugare a tuturor studenților în baza de date a Registrului Matricol Unic se va finaliza, facilitatea de obținere online a abonamentelor STB cu reducere/ gratuite va fi disponibilă și pentru înmatriculați în anul I în anul universitar 2022-2023.
Abonamentele reduse/ gratuite STB pentru studenți, la doar un click distanță
Pașii pe care un student trebuie să-i urmeze pentru a obține reducerea de 50% pe transport fără card și legitimație de student, direct în aplicație, sunt aceiași care au fost descriși de STB în tutorialul video pentru elevi disponibil mai jos.
https://www.facebook.com/watch/?v=482527406691154
Platforma Youth TB permite obținerea abonamentelor metropolitane din zona București – Ilfov valabile pe perioada anului școlar/universitar, pe toate liniile de transport public de suprafață, indiferent de operatorul de transport, conform legislației în vigoare. 
Aplicația YOUth TB poate fi descărcată atât din AppStore aici, cât și din GooglePlay aici.

